



Z A P I S N I K
s  4. sjednice Vijeća Mjesnog odbora HRELIĆ,
održane dana 09.09.2021.
u objektu mjesne samouprave Ul. Svetog Mateja 93,
s početkom u 18,00 sati



NAZOČNI ČLANOVI VIJEĆA:
Miljenka Plazonić Bogdan, Zrinka Kunić, Danijela Krpan, Marina Havidić, Marinko Orešković


Predsjedava:  Miljenka Plazonić Bogdan, predsjednica Vijeća.

Zapisnik vodi: Miljenka Plazonić Bogdan



	Predsjednica konstatira da su nazočni svi članovi Vijeća te otvara 4. sjednicu Vijeća Mjesnog odbora.

USVAJANJE ZAPISNIKA

	Vijeće jednoglasno prihvaća tekst zapisnika 3. sjednice Vijeća MO Hrelić, održane 17.08.2021.

USVAJANJE DNEVNOG REDA

Uz objavljeni dnevni red vijećnica Marina Havidić je predložila dodatnu točku dnevnog reda - Orezivanje zelenila, čišćenje  i vraćanje staze sa stanice Hrelić (koja spaja Ul. Sv Mateja i ulicu Kramarići) u prvobitno stanje.

Na prijedlog predsjednice, Vijeće jednoglasno utvrđuje



 DNEVNI RED:


1. Aktualna pitanja o utjecaju azilanata smještenih u Porinu - prikupljanje informacije o stanju i planovima za centar prihvata tražitelja azila, pitanje sigurnosti i integracije
2. Status malih komunalnih akcija i komunalnih aktivnosti u Hreliću i aktualnih potreba (Kramarići, Matunova i drugo)
3. Aktualno stanje odlagališta smeća (drobilice)
4. Nacrt prijedloga Odluke o izmjenama i dopunama Odluke o nerazvrstanim cestama
5. Orezivanje zelenila, čišćenje  i vraćanje staze sa stanice Hrelić (koja spaja Ul. Sv Mateja i ulicu Kramarići) u prvobitno stanje
6. Pitanja, prijedlozi i obavijesti


Ad 1.  	Aktualna pitanja o utjecaju migranata smještenih u Porinu - prikupljanje informacije o stanju i planovima za centar prihvata tražitelja azila, pitanje sigurnosti i integracije

Ova je tema prodiskutirana sa strane svih vijećnika te su prikupljene činjenice i mišljenja svih, i razmijenjene informacije sugrađana koje su neformalno ili formalno stigli do vijećnika. Nekoliko je glavnih tema uočeno – potreba građana da se osjećaju sigurnije zbog čestog prolaska nepoznatih osoba (migranata, naročito muških mlađih osoba), nepoznata budućnost Centra koji je otvoren kao privremeno rješenje, nepoznate realne potrebe migranata koji su smješteni kao ni mogućnosti pomoći od strane MO ili građana kvarta u cilju boljeg suživota, niz mjera koje su tražene prije nekoliko godina a samo neke su trajno implementirane (osvjetljenje stanica i ulica). Kao rezultat diskusije doneseno je nekoliko ključnih zaključaka u ovom trenutku, na osnovu kojih će se dalje VMO baviti ovom temom koja je svakako od kontinuiranog značaja za MO Hrelić. To su potreba da se vrati učestalo patroliranje policijske patrole zbog povećanja sigurnosti građana (dojma sigurnosti ali i konkretnog prisustva policije) i njihovo prisustvo 24 sata u prostoru u Dugavama, te da je potrebno da VMO redovno počne dobivati informacije o stanju i planovima za budućnost smještaja migranata u hotelu Porin na temelju čega će se moći dalje razgovarati kakve su aktivnosti adekvatne kako za sigurnost tako i suživot svih. Potrebno je organizirati sastanak s odgovornima za Centar i relevantnim organizacijama (npr. Udruga Are you Syrious) i dobiti i na taj način uvid u situaciju i zajednički dogovarati dalja rješenja.

Vijeće Mjesnog odbora Hrelić jednoglasno donosi


Z A K LJ U Č A K
o prikupljanje informacije o stanju i planovima za centar prihvata tražitelja azila, pitanje sigurnosti i integracije


1. Traži se uspostavljanje 24-satno dežurstva policije u prostoru u Dugavama te češće patrole u MO Hrelić, s ciljem povećanja sigurnosti građana MO Hrelić i okolnih kvartova, zbog čestog prolaska nepoznatih osoba (migranata, naročito muških mlađih osoba).

2. Organizacija sastanka u što skorijem periodu sa odgovornim institucijama i uključenim organizacijama za centar prihvata tražitelja azila (MUP, Crveni križ, Are you Syrious i drugi po potrebi), s ciljem dobivanja informacije o sadašnjem stanju, potrebama, planovima za budućnost i dogovorom o kontinuiranom izvještavanju i suradnji s MO, kao podlogom za dalje aktivnosti VMO po ovoj temi.

3. Ovaj Zaključak dostavlja se Vijeću Gradske četvrti Novi Zagreb – istok, Policijskoj postaji Novi Zagreb i Gradskom uredu za mjesnu samoupravu.

Ad 2. Status malih komunalnih akcija i komunalnih aktivnosti u Hreliću i aktualnih potreba (Kramarići ulica, Matunova i drugo)


Predsjednica vijeća Miljenka Plazonić Bogdan je izvijestila vijećnike o statusu planiranih i potrebnih komunalnih aktivnosti i akcija. Sve planirane aktivnosti sa liste Prioriteta VGČ (http://www1.zagreb.hr/slglasnik/index.html#/akt?godina=2021&broj=110&akt=92C34D657AAECA20C12586B900267E75) na području MO Hrelić su izvršene. Za projekt uređenja parka Staro sajmište i dalje traje prikupljanje informacija o mogućnosti financiranja daljih koraka. Na upit građana za neuređeni pojas između asfaltne površine i pločnika konstatirano je da je takvo rješenje bilo predviđeno radova iz određenih tehničkih razloga te da nisu bili planirani dodatni radovi. Trenutno stanje treba Zrinjevac održavati. Znak za zabranu prolaska kamiona koji je nestao iz ulice Kramarići će biti vraćen (poslan je zahtjev Gradskom uredu za mjesnu samoupravu). Ograđeni dio u ulici Kramarići , u vlasništvu Vodoprivrede i ne održava se te je zaraslo, je u međuvremenu pokošen, ali i dalje treba stupiti u kontakt sa vlasnikom i tražiti češće i bolje održavanje površine i stabala. Plan asfaltiranja manjih oštećenja za 2021. (Hrelićka 78, Hrelićki prolaz) će biti izvršen u narednim tjednima. Od građana ranije pristigle informacije, o potrebi sanacije pješačkog prijelaza Sarajevska/ Jakuševačka te sanacije spoja Draganići/ Sarajevska, zbog nemogućnosti prelaska uslijed nakupljanja velike količine vode, će zbog tipa radova trebati biti stavljane u plan komunalnih aktivnosti za 2022. godinu, kao prioritet, ukoliko se ne ukaže mogućnost dodatnog budžeta za 2021. na razini GČ (razgovor u tijeku, kao dio rebalansa PKA za GČ Novi Zagreb – Istok).


Ad 3. Aktualno stanje odlagališta smeća (drobilice)

Ovu je temu predložio vijećnik Marinko Orešković mailom prema Gradskom ured za mjesnu samoupravu, a predsjednica prihvatila s obzirom na važnost iako je dnevni red već bio objavljen. Vijećnici su se složili, ali i dogovorili da će u buduće poštovati proceduru kako bi svi objavljeni pozivi za sjednice imali točne informacije, naročito zbog pravovremene najave potencijalno zainteresiranim građanima. 
Vijećnik Marinko Orešković je iznio svoju bojazan da se ovakvim najavljenim privremenim smještanje drobilica ne dobije novi dugoročni problem za naše sugrađane, s obzirom da su i mnoge druge aktivnosti vezane za Jakuševac (pa i Porin) bile najavljivane kao privremene i nikad nisu riješene. Svi su vijećnici u diskusiji iskazali razumijevanje za tu bojazan s obzirom na dosadašnje loše iskustvo. Predsjednica vijeća Miljenka Plazonić Bogdan je iznijela dostupne informacije o stanju i aktivnostima koje se trenutno provode kao bi se situacija s odlaganjem otpada (a konkretno i drobilicama) riješila što hitnije: 
· u tijeku su aktivnosti za osiguravanje financijskog okvira potrebnog za novi Centar za gospodarenje otpadom, za koji Jakuševac nije niti jedna od mogućih lokacija, za što su EU fondovi jedna od mogućnosti (za što je potrebno od prijave od realizacije određeno duže vrijeme, cca nekoliko godina, za ovakvu veličinu projekta); 
· Gradska skupština je upravo na prošloj sjednici tražila od gradonačelnika da u roku od mjesec dana dostavi jasan plan aktivnosti s ovim ciljem; 
· rad novih drobilica ne bi trebao dodatno uzrokovati zagađenje ali će biti nadziran i praćen na mjernim postajama te će se adekvatno reagirati u slučaju potrebe; 
· ušteda koja se postiže ovim načinom odlaganjem krupnog otpada štedi cca 33 milijuna kn godišnje, a i bitno je kvalitetnije rješenje nego ranije odlaganje kod privatnih kompanija koje je često rezultiralo nakupljanjem i požarima, no Grad nema niti jednu drugu površinu koja odgovara zakonskim zahtjevima za drobilice. 
Vijećnici su se u diskusiji složili da je jasna potreba, i da je teško riješiti nagomilane problema odmah, ali i da je ovo korak u neželjenom smjeru, jer i dalje ista naselja nose težak teret onečišćenja za cijeli Zagreb. Stoga su vijećnici suglasni da se inzistira na što bržem zatvaranju cijelog kompleksa za odlaganje svih vrsta otpada na Jakuševcu , te traži da se vijeće (zajedno s drugim MO koji su direktno pogođeni) što prije informira o konkretnim planiranim koracima, kao i da se organizira tribina s građanima i mjerodavnim osobama iz Grada kako bi se i njih informiralo i dalo im priliku da iz prve ruke dobiju odgovore na svoje bojazni. 

Članovi Vijeća su se složili  te su jednoglasno donijeli 


ZAKLJUČAK
o aktualnom stanje odlagališta smeća (drobilice)
  
1. Vijeće Mjesnog odbora Hrelić inzistira na što bržem zatvaranju cijelog kompleksa za odlaganje svih vrsta otpada na Jakuševcu, kao najveći prioritet Grada Zagreba, a pogotovo građana Hrelića i susjednih MO.

2. Vijeće Mjesnog odbora Hrelić traži od nadležnih ureda što prije točne informacije o drobilicama i aktivnostima koje će biti poduzete kako one ne bi postale novi trajni problem Hrelića i susjednih MO.

3. Vijeće Mjesnog odbora Hrelić  traži da se organizira tribina s građanima i mjerodavnim osobama iz Grada kako bi se i njih informiralo i dalo im priliku da iz prve ruke dobiju odgovore na svoja pitanja. 

4. Ovaj Zaključak dostavlja se Vijeću Gradske četvrti Novi Zagreb – istok, Gradskom uredu za mjesnu samoupravu i Uredu gradonačelnika.


Ad 4. Nacrt prijedloga Odluke o izmjenama i dopunama Odluke o nerazvrstanim cestama

Predsjednica Vijeća je iznijela je i kratko obrazložila Nacrt prijedloga Odluke o izmjenama i dopunama Odluke o nerazvrstanim cestama vijećnicima MO. Članovi Vijeća nisu imali komentara te su jednoglasno donijeli 


ZAKLJUČAK
o davanju mišljenja na Prijedlog Odluke o izmjenama i dopunama Odluke o nerazvrstanim cestama
  
1. Vijeće Mjesnog odbora Hrelić nema komentara na Prijedlog Odluke o izmjenama i dopunama Odluke o nerazvrstanim cestama.

2. Ovaj Zaključak dostavlja se Vijeću Gradske četvrti Novi Zagreb – istok.




Ad5. Orezivanje zelenila, čišćenje  i vraćanje staze sa stanice Hrelić (koja spaja Ul. Sv Mateja i ulicu Kramarići) u prvobitno stanje

Vijećnica Marina Havidić je predložila da se obavi rezanje viška grana na stazi koja vodi od autobusne stanice Hrelić i da se na njoj uredi dio koji je ostao oštećen nakon što je postavljana rasvjeta. Ista staza je okružena i odbačenim plastičnim čašama i sličnim otpadom, pa je potrebno očistiti to područje. 

Članovi Vijeća su se složili  te su jednoglasno donijeli

ZAKLJUČAK
o orezivanju zelenila, čišćenju  i vraćanju staze sa stanice Hrelić (koja spaja Ul. Sv Mateja i ulicu Kramarići) u prvobitno stanje


1. Vijeće Mjesnog odbora  Hrelić traži da se obavi rezanje viška grana na stazi koja vodi od autobusne stanice Hrelić, da se na njoj uredi dio koji je ostao oštećen nakon što je postavljana rasvjeta te da se očisti područje oko nje od odbačenih plastičnih čaša i sličnog otpada.
2. Ovaj Zaključak dostavlja se Zagrebačkom holdingu d.o.o., Podružnici Zrinjevac, Zagrebačkom holdingu d.o.o., Podružnici Čistoća i Gradskom uredu za mjesnu samoupravu.

Ad 6. Pitanja, prijedlozi i obavijesti

Ad6.1. Vijećnica Zrinka Kunić je predložila da se VMO na sljedećoj sjednici pozabavi problema koji je uočila – slabe vidljivosti na križanju Planićeve i Seisselove ulice i potrebe da se postavi prometno ogledalo, kako bi se olakšalo vozačima koji iz Planićeve izlaze na Seisslovu veća vidljivost i povećala sigurnost tog križanja.  Prijedlog je prihvaćen za sljedeću sjednicu.

Ad6.2. Vijećnica Danijela Krpan je iznijela opažanje da je područje prolaza kraj malog Oktogona ponovno s dosta smeća i zaraslo, što je često slučaj. S obzirom da se radi o privatnom vlasništvu, dogovoreno je da se organizira sastanak s predstavnicima vlasnika poslovnih prostora na temu boljeg upravljanja ovim dijelom prostora koji je od velikog interesa za građane jer se nalazi na prolazu prema glavnoj prometnici i autobusnim stajalištima. Predsjednica vijeća je preuzela da dogovori ovaj sastanak. 

Dovršeno u 19:30 sati.

Zapisnik izradila: 
Miljenka Plazonić Bogdan

KLASA: 026-02/21-002/1535

Zagreb, 9. rujan 2021.					                   Predsjednica
						                       Vijeća Mjesnog odbora
									Hrelić 

